Արա Գևորգյան

Արա Գևորգյան (), հայ երաժիշտ, երգահան, երաժշտական պրոդյուսեր։ Հայաստանի վաստակավոր արտիստ (2004):

Հայաստանի ժողովրդական երգչուհի Վալյա Սամվելյանի որդին է։

Կենսագրություն 
Սովորել է Արմեն Տիգրանյանի անվան երաժշտական դպրոցում։ 1970-1980 թվականներին սովորել է Երևանի թիվ 8 գեղարվեստի ուսումնարանում, 1983-1987 թվականներին՝ Խաչատուր Աբովյանի անվան հայկական պետական մանկավարժական ինստիտուտի կուլտուրայի ֆակուլտետի փողային գործիքների և էստրադային բաժնում։ 1987-1989 թվականներին նույն ինստիտուտում դասավանդել է դիրիժորություն և հանդիսացել ինստիտուտի երաժշտական խմբի ղեկավարը։ 1992-1999 թվականներին եղել է Հայաստանի Ազգային հեռուստատեսության «3-րդ ալիք» ծրագրի երաժշտական ղեկավարը։ 1983 թվականից նվագել է «Ռալլի» նվագախմբում, մասնակցել է մի շարք փառատոների բազմաթիվ երկրներում։

2001 թվականին հեղինակային համերգ է ունեցել Հայաստանում՝ Քրիստոնեությունը որպես պետական կրոն ընդունման 1700-ամյակի առթիվ։ 2005 թվականին, Հայոց Մեծ Եղեռնի 90-ամյակի առթիվ, նրա գրած «Ադանա» երգը թարգմանվել և ձայնագրվել է 20 լեզուներով ու հնչել Ծիծեռնակաբերդում՝ տարբեր երկրներից ժամանած հայտնի երգիչների կատարմամբ։ Հետագայում ակցիան շարունակվել է ԱՄՆ-ի քաղաքներում։ 2005 թվականին հիմնադրել է 40 երաժիշտներից բաղկացած ժողովրդական գործիքների նվագախումբ, որը հետագայում դարձել է Հայաստանի ազգային նվագարանների պետական նվագախումբ։

Գրել է տարբեր ֆիլմերի երաժշտություն՝ «Քրմուհի», «Խնկարկում», «Յար խուշտա» և այլն, ներկայացումների՝ «Բարի գալուստ», «Կռունկներ ետ դարձեք» և այլն, աշխարհի տարբեր սպորտային միջոցառումների համար։ Ընտրվել է Կանադայի միջազգային ինֆորմատիզացիայի ակադեմիայի անդամ։

Ունի խաղալիքների մեծ հավաքածու։

Ձայներիզներ 
 «Օվկիանոսից այն կողմ», 1995
 «Նոստալջի», 1997
 «Անի», 1999
 «Խոր Վիրապ», 2001
 «Վաղարշապատ», 2009 (ԱՄՆ)

Պարգևներ 
 Հայաստանի մշակույթի նախարարության ոսկե մեդալ, 2002
 Հայաստանի վաստակավոր արտիստ, 2004
 «Համերաշխություն» շարժման կողմից ճանաչվել է «Տարվա ամենահամերաշխ մարդ», 2009
 ՌԴ «Միխայիլ Լոմոնոսով» պատվո շքանշան
 Երևանի քաղաքապետի մեդալ
 Մոսկվայում «Կարոտ» փառատոնի մեդալ
 «Ֆրիտյոֆ Նանսեն» ոսկե մեդալ
 Հայաստանի ազգային օլիմպիական կոմիտեի օրհներգի երաժշտությունը հեղինակելու համար՝ պարգևատրվել է «Հրանտ Շահինյան» ոսկե մեդալով

Ծանոթագրություններ 

Հայ երաժիշտներ
ՀՀ մշակույթի նախարարության ոսկե մեդալակիրներ
Հայ կոմպոզիտորներ
Երաժշտական պրոդյուսերներ
ՀՀ վաստակավոր արտիստներ
ՀՊՄՀ շրջանավարտներ
Հայ երգահաններ